ΓΡΑΠΤΗ ΕΡΩΤΗΣΗ E-1568/97 υποβολή: Honσrio Novo (GUE/NGL) προς την Επιτροπή (6 Μαΐου 1997)

Θέμα: Καθυστερήσεις στην καταβολή της κοινοτικής συμμετοχής

Κατά τις πολιτικές επαφές που διατηρώ στη χώρα μου με διάφορες αρχές τοπικής αυτοδιοίκησης, φορείς και συλλόγους που εκτελούν διάφορα προγράμματα με κοινοτική συμμετοχή, διαπίστωσα ότι σημειώνονται μεγάλες καθυστερήσεις στην πληρωμή των λογαριασμών τους οποίους οι ως άνω αρχές τοπικής αυτοδιοίκησης και φορείς υποβάλλουν σύμφωνα με όλους τους τύπους στις αρμόδιες εθνικές αρχές. Οι καθυστερήσεις αυτές είναι έως και πολύμηνες (στις περισσότερες περιπτώσεις 9/10 και άνω μήνες).

Δεν πρόκειται για καθυστερήσεις που οφείλονται σε διαδικαστικές παρατυπίες εκ μέρους των δικαιούχων, εφόσον οι πληρωμές τελικά πραγματοποιούνται χωρίς οιαδήποτε τροποποίηση των εγγράφων που είχαν αρχικά υποβληθεί στις εθνικές αρχές, γεγονός το οποίο αποδεικνύει περίτρανα την κανονικότητα των δικαιολογητικών και το σύμφωνο των διαδικασιών προς το νόμο.

Εξάλλου, οι φορείς με τους οποίους ήρθα σε επαφή, κατά γενικό κανόνα δεν θέλουν -ή δεν τολμούν- να λάβουν την πρωτοβουλία και να επιχειρήσουν να πληροφορηθούν άμεσα από τις υπηρεσίες της Επιτροπής τους λόγους που ενδεχομένως δικαιολογούν τόσο παρατεταμένες καθυστερήσεις, και αυτό επειδή φοβούνται μήπως δεν εξετασθούν οι αιτήσεις τους για μελλοντικά προγράμματα.

Λόγω της καταστάσεως αυτής η οποία προφανώς παραβλάπτει την καλή εκτέλεση των προγραμμάτων και δύναται να θέσει σε κίνδυνο τις οικονομικές δυνατότητες των τοπικών αρχών, φορέων και συλλόγων που δημιουργούν και προωθούν τα προγράμματα, θεωρώ ότι είναι καθήκον μου να θέσω αυτήν την ερώτηση στην Επιτροπή. Συνεπώς, ζητώ απαντήσεις στα ακόλουθα ερωτήματα:

1. Αυτές οι παρατεταμένες καθυστερήσεις που παρατηρούνται γενικά στην Πορτογαλία κατά την πληρωμή προς διάφορους φορείς και ενώσεις οφείλονται σε καθυστερήσεις κατά την μεταφορά των αντίστοιχων ποσών από την Επιτροπή προς τις εθνικές αρχές;

2. Ή μήπως οφείλονται σε βραδεία διεκπεραίωση της διαδικασίας πληρωμής εκ μέρους των εθνικών αρχών;

Απάντηση του κ. Liikanen εξ ονόματος της Επιτροπής (26 Ιουνίου 1997)

Η Επιτροπή δίνει μεγάλη σημασία στο θέμα των πληρωμών της και θέλει να τηρούνται οι προθεσμίες που έχουν συμφωνηθεί.

Στόχος της είναι να πραγματοποιούνται οι πληρωμές εντός 60 ημερών. Η προθεσμία αυτή αρχίζει από την ημερομηνία που οι υπηρεσίες της παραλαμβάνουν το τιμολόγιο ή την κατάλληλα συμπληρωμένη αίτηση πληρωμής και λήγει την ημερομηνία χρέωσης του τραπεζικού λογαριασμού της. Η υπηρεσία διατάκτης καταγράφει υποχρεωτικά την ημερομηνία παραλαβής του τιμολογίου στο κεντρικό λογιστικό σύστημα και έτσι κάθε υπηρεσία έχει στη διάθεσή της τα απαιτούμενα στατιστικά στοιχεία για να υπολογίζει τις επιδόσεις της όσον αφορά την τήρηση των προθεσμιών πληρωμής. Τα διαθέσιμα στοιχεία για το τελευταίο οικονομικό έτος - δηλαδή για το 1996 - δείχνουν ότι τηρείται κατά μέσο όρο η προθεσμία των 60 ημερών.

Η Επιτροπή δεν έχει παρατηρήσει ιδιαίτερα προβλήματα σχετικά με πληρωμές που προορίζονται για πορτογαλικούς φορείς ή συλλόγους. Ωστόσο, επισημαίνεται στο αξιότιμο μέλος ότι οι προθεσμίες που υπολογίζει και παρακολουθεί η Επιτροπή για την εκάστοτε κλείνουν με την εγγραφή της εντολής χρέωσης ενός από τους τραπεζικούς λογαριασμούς της. Η Επιτροπή χρησιμοποιεί το σύστημα SWIFT για σχεδόν όλες τις πληρωμές της. Στην πράξη αυτό σημαίνει ότι τα εν λόγω κονδύλια τίθενται στη διάθεση της δικαιούχου αρχής εντός των επόμενων 2 - 4 εργάσιμων ημερών. Η Επιτροπή, όμως, δεν μπορεί να ελέγξει τη μεταγενέστερη ανακατανομή των κοινοτικών κονδυλίων η οποία γίνεται με πρωτοβουλία των εθνικών αρχών.

Τέλος, η Επιτροπή ζητεί από το αξιότιμο μέλος του Κοινοβουλίου να της κοινοποιήσει τις συγκεκριμένες περιπτώσεις στις οποίες αναφέρεται κατά τις οποίες, όπως φαίνεται, παρατηρήθηκαν εξαιρετικά μεγάλες προθεσμίες πληρωμής. Θα εξετάσει την κάθε περίπτωση με προσοχή.